Kim Christiansen (DF), 2011-05-06:
Med hensyn til afslutningsreplikken fra hr. Poul Andersen kan jeg erklære mig fuldstændig enig.
Indledningsvis vil jeg rose Enhedslisten for at bringe det her emne om færger til øerne op, selv om man måske kan sige, at det er lidt en gratis omgang, når Enhedslisten så samtidig ikke deltager i det konstruktive arbejde, der er forbundet med at finde penge til bl.a. færgedrift, i form af f.eks. at deltage i trafikforlig og finanslovforlig og lignende.
Hvad mener Enhedslisten nu med billigere færger?
Hr. Per Clausen svæver lidt, konkretiserer det ikke sådan rigtig her, synes jeg, hverken i sin begrundelse eller i sit indlæg – og hvordan skulle sådan noget i givet fald finansieres?
Jeg tror, at alle interesserer sig for tilgængelighed og udvikling på øerne; det gør Dansk Folkeparti i hvert fald, og derfor kom vi også bl.a. med de 200 mio. kr. ekstra til færgerne, bl.a. til hjælp til nyetablering af færgeruter til småøerne.
Jeg ved godt, at det ikke har så meget med de her tre konkrete øer at gøre, dog er de 45 mio. kr. gået den vej.
Nu har Enhedslisten, som har stillet forespørgslen, valgt at fokusere på færgerne til Læsø, Samsø og Ærø i dagens debat, og jeg negligerer ikke, at vi har at gøre med tre øer, hvor der er et stort antal borgere, der er et erhvervsliv, og der er en turisme.
Vi må så bare lige i den her sammenhæng, når vi diskuterer de her tre store øer, ikke glemme de mange små øer, hvor man kan sige at grundlaget for at drive færger måske er endnu dårligere.
I 2011 ydes der et tilskud på 74,6 mio. kr. til Ærø, Samsø og Læsø, og derudover modtager de, som andre også har nævnt, de 28 mio. kr. fra særtilskudsmidlerne.
Dansk Folkeparti anerkender absolut de store udfordringer, som økommunerne har.
Bl.a. er det, når der skal indgås kontrakter, investeres i nye færger, vigtigt, at man vælger de rigtige løsninger.
Lad mig blot nævne farcen omkring »Kanhave«, der sejler mellem Samsø og Jylland.
Det er vel en af de største parodier, der har været på det område i mange år.
Og det er jo nok nogle af den slags situationer, man skal undgå.
Jeg tør slet ikke sætte tal på, hvad det har kostet.
Nu har det jo primært været det statsejede selskab, som købte færgen, der har måttet punge ud der, men det er sådan nogle ting, vi skal undgå, for en ting er, hvad det koster af penge, en anden ting er, hvad det har skabt af irritation for samsingerne, og hvad det har kostet øsamfundet derovre af penge osv., på grund af at man har haft en færge, der ikke har fungeret godt nok.
Så jeg håber, at også den historie ender godt.
Når man så taler takster, er det jo én ting.
Hr. Per Clausen var inde på, at skulle man til en af øerne, kunne man egentlig lige så godt rejse langt væk.
Nu kan jeg oplyse, at en bil med fem personer retur til Samsø koster 764 kr.
Jeg ved ikke, hvor langt Per Clausen kan komme for det med kone og tre børn på bagsædet – det er måske nok alligevel lidt begrænset.
Men det er prisen for en retur til Samsø, og man kan måske have en holdning til, om det er dyrt eller billigt, hvis man skal være derovre i 8 dage.
Men det handler ikke kun om taksterne.
Det, der er, skal også virke – og jeg var inde på det i forbindelse med færgen »Kanhave«.
Så jeg står ikke her på talerstolen i dag og lover en stor pose penge.
Dansk Folkeparti har tidligere udtalt, at vi godt kunne se en idé i, at staten overtog en lang række af de her forpligtelser, mod at man selvfølgelig så heller ikke får udbetalt tilskud, og derfor er vi også meget åbne, meget positive for fremadrettet at se på, om der kan findes en anden model end den, der er i dag.
Jeg står som sagt ikke med en stor pose penge, men jeg kan garantere hr. Per Clausen, at færgeproblematikken og hensynet til de danske småøer er noget, der optager Dansk Folkeparti.